Marcel Boloș recunoaşte că şansele păreau minime care România să câştige procesul cu Gabriel Resources
Subiectul Roșia Montană a fost comentat sâmbătă, 9 martie, şi de către Marcel Boloș, ministrul Finanțelor.
Şeful de la Ministerul Finanțelor spune că avocații au indicat șanse minime de succes și că ar fi fost o minune să câștige.
"Iată că minunea s-a întâmplat și țara a scăpat de un mare necaz", a adăugat Boloș, criticând speculațiile răutăcioase apărute în spațiul public. El le-a catalogat pe acestea drept "o formă de răutate" ce ar trebui să fie temperată. Boloș a subliniat că Ministerul Finanțelor a apărat interesul public al României, conform așteptărilor.
Marcel Boloș a menționat că suma maximă de 6,7 miliarde de dolari despre care s-a vorbit înaintea deciziei privind Roșia Montană era o certitudine și că toți erau conștienți de această sumă maximă.
"Am socotit şi care ar fi varianta de cheltuială minimă, pe care să o avem şi aici din discuţiile cu colegii din Ministerul Finanţelor, documentele prezetate pentru cheltuielile efectuate erau de 800 de milioane de euro.
Acestea erau datele problemei şi am discutat de sume care ar fi putut să le conţină această decizie care nu erau un secret pentru nimeni. Aveţi răbdare pentru că veţi afla în scurt timp strategia noastră de apărare.
Nu aş vrea să încălcăm paşii aceştia procedurali, mai ales că am fost înştiinţaţi că 20 de zile suntem în procedura în acer nu avem voie să facem cunoscute aceste informaţii şi nu cred că se întâmplă nimic dacă mai avem puţină răbdare", a afirmat ministrul Finanţelor sâmbătă, 9 martie.
Minunea din cazul Roșia Montană
Marcel Boloș a comentat şi posibilitatea unor interferenţe politice atunci când vine vorba despre exploatarea resurselor din România.
"Acest lucru este de văzut în decizia care a fost emisă de instanţa arbitrală. O să aflaţi adevărul la momentul potrivit", a indicat ministrul.
Şeful de la Finanţe spune că, în ultima discuţie avută cu colegii de la direcţia juridică şi cu avocaţii, s-au pus pe masă şansele reale de a câştiga acest proces. Şi ele păreau extrem de mici, spune Boloș. Totuşi, minunea s-a produs, după cum s-a aflat vineri, înainte de miezul nopţii, iar România a câştigat procesul cu Gabriel Resources.
România "a scăpat de un mare necaz", afirmă Marcel Boloș, care adaugă că ministerul pe care îl conduce a apărut cu fermitate interesul public al ţării noastre în acest dosar.
"Am vrut să mă asigur că toate informaţiile, documentele, justificările, tot ce a trebuit din punct de vedere procedural s-a întâmplat pentru ca decizia să fie una în favoarea României.
La acea discuţie, care a fost una cât se poate de profesionistă, spun eu, avocaţii mi-au spus că şansele noastre sunt minime şi că ar fi o minune dacă am câştiga. Şi atât.
Iată că minunea s-a întâmplat şi din punctul acesta de vedere am spus că ţara a scăpat de un mare necaz iar ceea ce se întâmplă acum, cu speculaţiile şi tot ce apare în spaţiul public, care este şi o formă de răutate până la urmă, cred că trebuie să fie mai temperate pentru că Ministerul Finanţelor a apărat interesul public al României, aşa cum era firesc, şi toate acţiunile şi deciziile guvernamentale care de-a lungul timpului au fost luate în acest dosar şi nu întotdeauna au fost cele adecvate derulării procesului investiţional", a precizat ministrul Finanţelor.
Raluca Turcan sugerează că s-a dorit de la început să se ajungă la un proces împotriva României
Despre acest subiect a vorbit sâmbătă, 9 martie, şi ministrul Culturii, Raluca Turcan.
Demnitarul PNL subliniază că este un bun de reflecţie pentru România. Ce trebuie să facem pentru a evita astfel de situaţii instrumentate împotriva ţării noastre pe viitor?
"Tot cazul Roșia Montană ar trebui să reprezinte un caz școală", subliniază Raluca Turcan. Ea lasă de înţeles că există posibilitatea ca totul să fi fost pornit, din start, pentru a se ajunge la un proces împotriva României, cu despăgubiri uriaşe.
"Sunt foarte bucuroasă că România evită plata de despăgubiri în dosarul Roșia Montană. Felicitări avocaților, care au lucrat ca acest lucru să devină realitate!
Chiar și când totul se termină cu bine, ca acum, ar fi util să reflectăm la ce lucruri putem evita pe viitor, pentru a nu mai apărea situații care să fie instrumentate împotriva României. Tot cazul Roșia Montană, din anii 90 și până astăzi, ar trebui să reprezinte un caz școală.
Buna credință deseori ajunge să fie utilizată împotriva celor care o manifestă. Nu cred că e cineva care să știe cu certitudine, acum, peste ani, dacă inițiatorii proiectului au intenționat realizarea lui sau dacă nu a fost, de la bun început, totul construit ca să se ajungă la un proces împotriva statului român.
Neliniștea așteptării s-a terminat chiar și pentru aceia care, înțeleg că tot întrebau în ultimele saptamâni, cum intenționează să plătească statul, în tranșe sau integral. Acum au primit răspunsul, direct de la Washington, iar fantasma "miliardelor" s-a năruit", a scris Raluca Turcan pe pagina sa de Facebook.